**עומרי משה כַּסְפִּי** (נולד ב-22 ביוני 1988, ז' בתמוז ה'תשמ"ח) הוא כדורסלן עבר ישראלי וקפטן נבחרת ישראל בכדורסל בעבר, ששיחק בעמדות הסמול פורוורד והפאוור פורוורד. גובהו 2.06 מטרים (6.8 רגל). כספי הוא הכדורסלן הישראלי הראשון ששיחק בליגת ה-NBA, וכן הישראלי הראשון שנבחר בסיבוב הראשון של דראפט ה-NBA. נחשב בעיני רבים לאחד מגדולי שחקני הכדורסל הישראלים בכל הזמנים.

ביוגרפיה
--------

כספי נולד בחולון וגדל והתחנך ביבנה. יש לו אח גדול ואחות קטנה, אביו היה לוחם בימ"מ.

בילדותו שיחק בקבוצות אליצור יבנה ובמכבי ראשון לציון. בגיל 13 עבר לקבוצת הנערים של מכבי תל אביב, עימה זכה בשנת 2004, באליפות המדינה לנערים, והיה בחמישיית העונה יחד עם גל מקל וגלעד שיקלר. במקביל, שיחק בתיכון בקבוצת הכדורסל של הגימנסיה הריאלית ראשון לציון. במסגרת ליגת הנוער שיחק במדי מכבי תל אביב, עימה העפיל לגמר גביע המדינה נגד הפועל תל אביב.

קריירה
------

### ישראל

בעונת 2005/2006 הצטרף לקבוצת הבוגרים של מכבי תל אביב. בעונת 2006/2007 הושאל כספי לקבוצת הפועל גליל עליון, בה היה לאחד השחקנים הבולטים ואף דורג רביעי מבין השחקנים הישראליים בליגה כולה, עם 11.2 נקודות בממוצע למשחק. בנוסף, זכה בתואר "תגלית העונה". באותה שנה השתתף במחנה נייקי בארצות הברית והצטיין במשחק נגד נבחרת ארצות הברית, כשקלע 14 נקודות.

בעונת 2007/2008, שב כספי לשחק במכבי תל אביב. תחת עודד קטש וצביקה שרף, רשם כספי ממוצעים של 11.2 נקודות ו-4 כדורים חוזרים למשחק בליגת העל, ו-4.5 נקודות ו-2.1 כדורים חוזרים למשחק ביורוליג. הוא העפיל עם מכבי תל אביב למשחקי הגמר של היורוליג, ליגת העל, גביע המדינה וגביע הליגה, אך הצליח לזכות איתה רק באחרון. בנוסף, הפסידה מכבי את האליפות להפועל חולון אחרי 14 שנות זכייה רצופות. בסוף העונה, הוענק לכספי תואר השחקן השישי בליגת העל. במהלך עונה זו שיפר כספי את יכולותיו, ומספר סקאוטים מה-NBA באו לצפות בו. הוא נרשם לדראפט 2008, ועם תום העונה נסע לארצות הברית על מנת להיבחן במספר קבוצות. כספי הרשים בכל הקבוצות בהן נבחן ובעיקר בדטרויט פיסטונס ובקליבלנד קאבלירס, אך משאף קבוצה לא התחייבה שתבחר בו, החליט לוותר על ההשתתפות בדראפט בעונה זו.

בעונת 2008/2009, הפך כספי לאחד השחקנים המובילים במכבי תל אביב, ואף פתח בחמישייה, 14 פעמים מתוך 21 המשחקים, בהם שיחק בליגה. הוא סיים את העונה הסדירה עם ממוצע של 12.6 נקודות למשחק, כשהוא קולע באחוזים מצוינים של 71.9% מטווח שתי הנקודות, 42.6% מטווח שלוש הנקודות ו-75% מקו העונשין. כספי הצליח בעונה זו גם במסגרת היורוליג, ונבחר במקום הרביעי ברשימת השחקנים הצעירים המצטיינים של השנה באירופה.

### סקרמנטו קינגס

כספי במדי סקרמנטו קינגס, 2009
בדראפט ה-NBA ‏2009 נבחר כספי בסיבוב הראשון, במקום ה-23, על ידי קבוצת סקרמנטו קינגס והיה לישראלי הראשון שנבחר בסיבוב הראשון בדראפט. ביולי אותה שנה חתם על חוזה בקבוצה, ובכך הפך לישראלי הראשון ב-NBA.

ב-28 באוקטובר 2009 ערך כספי את הופעת הבכורה שלו בליגה, כאשר עלה כמחליף במשחק נגד אוקלהומה סיטי ת'אנדר. הוא סיים את המשחק עם 15 נקודות ב-19 דקות משחק בלבד. גם בהמשך הדרך הצטיין כספי והפך לאחד משני ה"רוקיז" המובילים בסקרמנטו, לצד טייריק אוונס. תחילת העונה שלו ב-NBA נחשבה להצלחה; ב-6 בינואר 2010 דורג כספי במקום הראשון בדירוג הרוקיז של ESPN‏. במהלך החלק הראשון של העונה היו לכספי מספר הופעות מרשימות, בין היתר נגד הלוס אנג'לס לייקרס אשר זכו בהמשך העונה באליפות, ובמהלך תקופה זו הוא אף קלע שיא אישי של 24 נקודות.

בהמשך, נבחר כספי לשחק בנבחרת הרוקיז, במשחק נגד נבחרת סופמורס כחלק מסוף שבוע האולסטאר. במשחק זה קלע כספי 13 נקודות, להן הוסיף 5 כדורים חוזרים, 3 אסיסטים וחטיפה אחת ב-24 דקות, ונבחרתו ניצחה בתוצאה 128:140. לאחר פגרת האולסטאר, ירדו ממוצעיו של כספי, ובתום העונה הוא נכלל בסגל הסקרמנטו קינגס לליגת הקיץ.
באוקטובר 2010 מימשה סקרמנטו קינגס את האופציה על כספי, על מנת שימשיך לשחק בקבוצה עד לסוף עונת 2012.

### קליבלנד קאבלירס

ב-30 ביוני 2011 נשלח כספי לקליבלנד קאבלירס בתמורה לפאוור פורוורד ג'יי. ג'יי. היקסון. ב-22 בספטמבר 2011 דורג כספי על ידי ESPN במקום ה-158 בדירוג שחקני ה-NBA מתוך 500 שחקנים. בתחילת עונת 2011/2012 קיבל כספי קרדיט רב ממאמנו ביירון סקוט, אולם לאחר שעלה בחמישייה הפותחת ב-35 משחקים, איבד את מקומו באמצע העונה לאלונזו ג'י. גם בעונה העוקבת, עונת 2012/2013, לא הצליח כספי לזכות בחזרה באמונו של סקוט. הוא עבר במהלך העונה ניתוח בתוספתן ולקח חלק לאורך העונה ב-43 משחקים בהם שותף ב-11.7 דקות למשחק בלבד.

### יוסטון רוקטס

לקראת עונת 2013/2014 חתם כספי ביוסטון רוקטס לשתי עונות עם אופציה לעונה נוספת. ביוסטון, הסיט אותו מאמנו קווין מקהייל לשחק הן בעמדת הסמול פורוורד והן בעמדת הפאוור פורוורד. הוא קיבל במהלך העונה 18.1 דקות, בהן רשם 6.9 נקודות בממוצע, ויוסטון סיימה את העונה עם מאזן של 54 ניצחונות מול 28 הפסדים בלבד, ובמקום הרביעי במערב. במשחקי הפלייאוף פגשה יוסטון את פורטלנד טרייל בלייזרס. כספי לא שותף בסדרה כלל, ויוסטון הפסידה בשישה משחקים בתוצאה 2–4.

### החזרה לסקרמנטו

בסיום העונה, הועבר כספי מיוסטון לניו אורלינס פליקנס כחלק מטרייד שכלל 3 שחקנים, אך נופה מסגל הקבוצה לאחר מספר ימים, ולקראת העונה הבאה שב וחתם בסקרמנטו קינגס. במהלך עונת 2014/2015, מונה ג'ורג' קארל, שדוגל במשחק מהיר, למאמנה של הקבוצה. כספי השתלב היטב בסגנון משחקו המהיר של קארל, רשם שיא קריירה כשקלע 31 נקודות מול מינסוטה טימברוולבס, ובסיום העונה חתם לשנתיים נוספות בקבוצה.

בעונה הבאה 2015/2016, המשיך כספי להציג יכולת גבוהה תחת קארל, ובדצמבר קלע שיא קריירה חדש של 36 נקודות בהפסד קבוצתו לגולדן סטייט ווריורס, בהם שיא מועדון של תשע שלשות. הוא סיים את העונה עם שיא קריירה של 11.8 נקודות ו-5.9 ריבאונדים למשחק.

במחצית הראשונה של עונת 2016/2017, זכה כספי לדקות מועטות תחת מאמנו דייוויד ייגר. במהלך חודש ינואר נפצע ברגלו במהלך אימון, פציעה שהשביתה אותו עד לפגרת האולסטאר.

### ניו אורלינס פליקנס

ב-20 בפברואר 2017 הועבר בטרייד לניו אורלינס פליקנס, יחד עם דמרקוס קאזינס, בתמורה לבאדי הילד, טייריק אוונס, לנגסטון גאלוויי ושתי בחירות דראפט עתידיות. ארבעה ימים לאחר מכן ערך את הופעת הבכורה שלו במהלכה קלע 12 נקודות, אך גם שבר את בוהן רגלו הימנית. בעקבות הפציעה שוחרר מהקבוצה באופן מיידי.

### מינסוטה טימברוולבס

ב-20 במרץ 2017, חתם כספי במינסוטה טימברוולבס. הוא השתתף ב-13 משחקים ולא בלט.

### גולדן סטייט ווריורס

ב-12 ביולי 2017, חתם כספי בגולדן סטייט ווריורס, אלופת ה-NBA. במהלך העונה העמיד ממוצעים של 5.7 נקודות, 1.0 אסיסטים ו-3.8 כדורים חוזרים למשחק.

כספי נפצע כשלוש פעמים במהלך העונה, והפציעה המשמעותית הייתה חודש לפני הפלייאוף. ב-7 באפריל 2018, שוחרר כספי מהקבוצה עקב פציעותיו הרבות, שבעה ימים לפני פתיחת הפלייאוף.

אף על פי שעזב את הקבוצה, הוענקה לו טבעת אליפות על חלקו בזכייתה באליפות ה-NBA.

### ממפיס גריזליס

ב-12 ביולי 2018, חתם כספי בממפיס גריזליס לעונה. ב-6 בנובמבר 2018, קיבל כספי בטקס שנערך לכבודו לפני המשחק בין הממפיס גריזליס לגולדן סטייט ווריורס, את טבעת אליפות ה-NBA, זאת כהוקרה על תרומתו לקבוצה במהלך העונה הסדירה. ב-7 בפברואר 2019, שוחרר מהגריזליס בעקבות השבתה שנגרמה לו בשל פציעות שספג במשך העונה.

### מכבי תל אביב

באוגוסט 2019, חזר למועדון נעוריו, מכבי תל אביב.

במהלך אחד המשחקים נפצע כספי, והתגלתה אצלו שחיקת סחוס חמורה בברכו. כספי עבר ניתוח ב-1 בפברואר, ובכך הקטין את סיכוייו לחזור לעונת המשחקים 2019/2020. ב-23 בנובמבר 2020, חזר לשחק במדי מכבי בליגה במסגרת עונת 2020/2021, וביולי 2021 זכה עם הקבוצה באליפות הליגה. באותה עונה זכה עם הקבוצה גם בגביע המדינה וגביע ווינר סל.

ב-18 ביולי 2021, הודיע כספי על פרישה ממשחק פעיל.

נבחרת ישראל
-----------

כספי במהלך משחק נבחרת ישראל
כספי שיחק בנבחרת הנוער של ישראל, שזכתה במקום השביעי באליפות אירופה בשנת 2005. באליפות שנערכה בשנת 2006, בה זכתה ישראל במקום ה-11, היה כספי השלישי בטבלת הקלעים של הטורניר, עם 21.4 נקודות למשחק, והיה למוסר האסיסטים המצטיין של הנבחרת, עם 7.1 אסיסטים למשחק.

בשנת 2007, שיחק בשורות נבחרת העתודה, שזכתה במקום השישי באליפות אירופה. גם בטורניר זה היה השלישי בטבלת הקלעים, עם 17.9 נקודות למשחק. באותה שנה זומן לראשונה גם לסגל הנבחרת הבוגרת לקראת טורניר "ההזדמנות האחרונה", אך בסופו של דבר לא נטל חלק באליפות אירופה עצמה.

בשנת 2009, נעדר ממשחקי הנבחרת באליפות אירופה, מאחר שהתמקד בהכנה לעונת ה-NBA. בשנת 2010, שב לשחק במדיה במסגרת מוקדמות אליפות אירופה. כספי סיים את טורניר המוקדמות כקלע המוביל של הנבחרת (16.9 נקודות בממוצע למשחק). משחק השיא שלו היה בניצחון הנבחרת על נבחרת מונטנגרו, בו קלע 30 נקודות.

בשנת 2011, נעדר שוב ממשחקי הנבחרת באליפות אירופה בגלל פציעה.

באוגוסט 2015 מונה כספי לקפטן הנבחרת, בעקבות פציעתו של יותם הלפרין

פרסים והוקרה
------------

* ב-2008–2009, נבחר במקום הרביעי ברשימת השחקנים הצעירים המצטיינים של השנה באירופה
* בדצמבר 2010 נבחר כספי לרשימת 15 השחקנים שמועמדים לתואר שחקן השנה מטעם פיב"א.
* בשנים 2013, 2014 ו-2015 זכה בתואר כדורסלן השנה בתחרות ספורטאי השנה בישראל.
* בדצמבר 2015, זכה בפרס הספורט הישראלי מטעם משרד התרבות והספורט על הצטיינות בתחומו.
* כספי היה אחד המועמדים הסופיים להדלקת משואה בטקס המרכזי של יום העצמאות ה-70 למדינת ישראל, אולם גולדן סטייט ווריירס סירבה לשחרר אותו לטקס.
* בשנת 2018, קיבל את תואר "ספורטאי ה-70" מטעם משרד התרבות והספורט.
* ב-18 ביולי 2021, נפרד כספי מהכדורסל, באירוע רב משתתפים מעולם הכדורסל ועיתונאים, שנערך לכבודו בהיכל מנורה תל אביב.
* נכון ל-2023 כספי הוא שחקן האן.בי.איי בעל מספר המשחקים הרב ביותר, שאינו השתתף במשחק פלייאוף, מאז המצאת קשת השלוש. כספי שיחק 588 משחקים באן.בי.איי ב-7 קבוצות שונות ולאורך 10 עונות, כשאף אחד מהם איננו משחק פלייאוף.

תארים
-----

מכבי תל אביב
* אליפויות (4): 2006/2007, 2008/2009, 2019/2020, 2020/2021
* גביעי מדינה (2): 2005/2006, 2020/2021
* גביעי ווינר סל (2): 2007/2008, 2020/2021

גולדן סטייט ווריורס
* אליפות ה-NBA‏ (1): 2017/2018

### הישגים אישיים

NBA
* הישראלי הראשון ב-NBA ‏ (2009)
* הישראלי הראשון שנבחר בסיבוב הראשון ב-דראפט ה-NBA ‏ (2009)

הפועל גליל עליון
* תגלית העונה (2007)

מכבי תל אביב
* השחקן השישי בליגת העל (2008)
* חמישיית העונה בליגת העל (2009)

סטטיסטיקות הקריירה
------------------

הנתונים מעודכנים לסוף עונת 2018/2019:

### בליגת העל הישראלית (כולל פלייאוף)

| עונה | קבוצה | משחקים | חמישייה | דקות | אחוזים מהשדה | אחוזים מהשלוש | אחוזים מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2005/2006 | מכבי תל אביב | 21 | 0 | 9.4 | 65.1 | 25.0 | 65.8 | 2.1 | 0.9 | 0.5 | 0.1 | 4.2 |
| 2006/2007 | גליל עליון | **28** | 13 | 20.7 | 52.0 | **45.6** | 69.5 | 3.1 | 1.1 | 0.9 | 0.4 | 11.1 |
| 2007/2008 | מכבי תל אביב | 27 | 18 | 20.3 | 57.8 | 29.2 | 73.2 | 4.0 | 1.4 | 0.4 | 0.3 | 10.4 |
| 2008/2009 | מכבי תל אביב | 27 | **20** | **25.3** | 38.5 | **75.3** | 74.8 | 1.8 | 0.8 | 0.3 |  | **12.8** |
| 2019/2020 | מכבי תל אביב | 6 | 4 | 17.8 | 50.0 | 33.3 | **75.0** | **5.7** | **2.8** | **1.3** | 0.5 | 9.8 |
| **קריירה** |  | **103** | **51** | **18.5** | **59.7** | **37.9** | 70.8 | **3.6** | **1.3** | **0.7** | **0.2** | **10.0** |

### ביורוליג

| עונה | קבוצה ‏ ‏ | משחקים | חמישייה | דקות | אחוזים מהשדה | אחוזים מהשלוש | אחוזים מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2005/2006 | מכבי תל אביב | 3 | 0 | 2.4 | 0.0 | 0.0 | 50.0 | 0.0 | 0.0 | 0.0 | 0.0 | 0.7 |
| 2006/2007 | גליל עליון1 | 6 | - | **22.5** | 63.0 | 41.6 | 67.8 | **3.2** | **1.3** | **1.3** | **0.2** | **15.3** |
| 2007/2008 | מכבי תל אביב | **20** | 7 | 11.2 | 61.5 | 28.6 | 60.0 | 2.1 | 0.6 | 0.3 | **0.2** | 4.6 |
| 2008/2009 | מכבי תל אביב | 16 | **8** | 17.3 | 51.8 | **45.0** | **77.1** | 3.1 | 0.4 | 0.8 | **0.2** | 8.8 |
| 2019/2020 | מכבי תל אביב | 6 | 6 | 21.1 | **72.2** | 25.0 | 56.0 | 5.3 | 3.2 | 1.3 | **0.2** | 12 |
| **קריירה** |  | **45** | **15** | **14.4** | **56.5** | **38.2** | **68.4** | **2.4** | **0.6** | **0.6** | **0.2** | **7.2** |

1. גביע האתגר

### בעונה הסדירה של ה-NBA

| עונה | קבוצה | משחקים | חמישייה | דקות | אחוזים מהשדה | אחוזים מהשלוש | אחוזים מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2009/2010 | סקרמנטו | **77** | 31 | 25.1 | 44.6 | 36.9 | 67.2 | 4.5 | 1.2 | 0.7 | 0.2 | 10.3 |
| 2010/2011 | סקרמנטו | 71 | 27 | 24.0 | 41.2 | 37.2 | 67.3 | 4.3 | 1.0 | 0.8 | 0.2 | 8.6 |
| 2011/2012 | קליבלנד | 65 | **35** | 20.6 | 40.3 | 31.5 | 68.5 | 3.5 | 1.0 | 0.6 | 0.3 | 7.1 |
| 2012/2013 | קליבלנד | 43 | 1 | 11.7 | 39.4 | 32.9 | 53.7 | 2.7 | 0.7 | 0.6 | 0.3 | 4.0 |
| 2013/2014 | יוסטון | 71 | 2 | 18.1 | 42.2 | 34.7 | 68.0 | 3.7 | 1.2 | 0.6 | 0.2 | 6.9 |
| 2014/2015 | סקרמנטו | 67 | 19 | 21.1 | 48.9 | 40.2 | **73.3** | 3.9 | **1.5** | 0.5 | 0.1 | 8.9 |
| 2015/2016 | סקרמנטו | 69 | 21 | **27.2** | 48.1 | 40.9 | 64.8 | **5.9** | 1.4 | 0.8 | 0.2 | 11.8 |
| 2016/2017 | סקרמנטו | 22 | 2 | 18.0 | 45.3 | 37.9 | 57.1 | 4.1 | 1.2 | 0.5 | 0.0 | 5.9 |
| ניו אורלינס | 1 | 0 | 24.0 | 55.6 | **50.0** | – | 2.0 | 0.0 | 0.0 | 0.0 | **12.0** |
| מינסוטה | 13 | 0 | 17.1 | 48.7 | 20.0 | 62.5 | 1.5 | 0.8 | **1.0** | 0.2 | 3.5 |
| 2017/2018 | גולדן סטייט | 53 | 7 | 14.0 | **58.0** | 45.5 | 72.5 | 3.8 | 1.0 | 0.3 | **0.4** | 5.7 |
| 2018/2019 | ממפיס | 36 | 0 | 14.4 | 53.4 | 34.9 | 67.2 | 3.2 | 0.7 | 0.6 | 0.3 | 6.3 |
| **קריירה** |  | 588 | 145 | 20.3 | 45.4 | 36.8 | 67.8 | 4.0 | 1.1 | 0.6 | 0.2 | 8.1 |

1. ↑  בשל שביתת שחקנים ב-NBA התקיימו בעונת 2011/2012 66 משחקים בלבד

מחוץ למגרש
----------

### הפודקאסט של עומרי כספי

במהלך הסגר הראשון בתקופת מגפת הקורונה תוך כדי תהליך שיקום מניתוח בברך שעבר, החל כספי להקליט פודקאסט עצמאי בשם "הפודקאסט של עומרי כספי". הפודקאסט מתנהל בעברית ואנגלית לסירוגין, כתלות באורח. הפרק הראשון, בו מתארח הכדורסלן הישראלי דני אבדיה לקראת דראפט ה-NBA 2020, עלה לערוץ היוטיוב הרשמי ב־27 במאי 2020.

ב-3 בספטמבר 2021 זכה הפודקאסט בתואר "פודקאסט השנה לשנת תשפ"א" מטעם ערוץ ישראל בידור.

ב-12 בינואר 2022 זכה הפודקאסט במקום השני בתחרות "*פודקאסט הראיונות של השנה לשנת 2021*" באתר Geektime לאחר תחרות צמודה עם "גיקונומי" שזכה במקום הראשון.

פעילות ציבורית
--------------

כספי מזוהה עם הציבור הימני בישראל, ובראיון בשנת 2022 אמר כספי כי הוא תומך בענישה קשה למחבלים ותומך בגירוש משפחותיהם מישראל, עוד אמר כספי בראיון כי לפעמים מגדיר את עצמו כ"ימני יותר מבן גביר"

עוד אמר כספי כי הוא מעריך מאוד את פעילות חב"ד.

במהלך מלחמת חרבות ברזל יזם וארגן כספי סיור של אילון מאסק בעוטף עזה, יחד עם ראש הממשלה בנימין נתניהו.

חיים אישיים
-----------

כספי שימש כפרזנטור הראשי של חברת תלמה בין השנים 2011–2021, והוחלף על ידי האלופה האולימפית לינוי אשרם ושחקן ה-NBA דני אבדיה.

בשנת 2012 הוסיף כספי את השם של סבו, משה, בתעודת הזהות בתור שמו האמצעי. ביוני 2016 הוא נישא לשני רודרמן. ביולי 2017 נולדה בתם הבכורה, שנתיים לאחר מכן נולדה בתם השנייה, ובינואר 2022 נולד להם בן ראשון.

קישורים חיצוניים
----------------

ויקישיתוף מדיה וקבצים בנושא **עומרי כספי** בוויקישיתוף
* עומרי כספי, ברשת החברתית פייסבוק
* עומרי כספי, ברשת החברתית אקס (טוויטר)
* עומרי כספי, ברשת החברתית אינסטגרם
* עומרי כספי, סרטונים בערוץ היוטיוב
* פרופיל, באתר Basketball-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* פרופיל, באתר ESPN
* פרופיל, באתר היורוליג
* הפודקאסט של עומרי כספי, בשירות הזרמת המוזיקה "ספוטיפיי"
* לי ג'נקינס,‏ Welcome, The King Of Israel, באתר ספורטס אילוסטרייטד, 21 בדצמבר 2009
* בן שני, ‏ליגה משלו, באתר ‏מאקו‏, 11 בינואר 2011
* סתיו טבוך, ‏מהדראפט לאולסטאר ועד לטבעת: הדרך של כספי, באתר ONE‏, 18 ביולי 2021
* כספי חושף: הקשר ביני לבין קיירי אירווינג נותק בעקבות תמיכתו בפלסטינים, באתר וואלה!‏, 4 במרץ 2022

הערות שוליים
------------

1. 1 2  מיקי שורץ, מעכשיו אמרו: עומרי משה כספי, באתר ynet, 30 ביולי 2012
2. ↑  שי האוזמן, ‏עומרי כספי הוא גדול כדורסלני ישראל אי פעם, באתר ערוץ הספורט, 18 ביולי 2021
3. ↑  עומרי כספי, סטטיסטיקה אישית, עונת 2008-09, אתר המנהלת של ליגת העל
4. ↑  כספי במקום הראשון בדירוג הרוקיס של ESPN, באתר ONE‏, 7 בינואר 2010
5. ↑  ספורט הארץ, עכשיו זה רשמי: עמרי כספי חתם לעונה בסקרמנטו, באתר הארץ, 19 בספטמבר 2014.
6. ↑  דיווח: ג'ורג' קארל יפוטר מסקרמנטו, בלאט בין המועמדים להחליפו, באתר וואלה!‏, 13 באפריל 2016
7. ↑  מערכת וואלה! ספורט‏, עומרי כספי חתם לשנתיים: "הקבוצה הכי טובה של סקרמנטו שהייתי בה", באתר וואלה!‏, 15 ביולי 2015
8. ↑  מערכת וואלה! ספורט‏, המשחק הטוב בקריירה: 36 נקודות לעומרי כספי מול גולדן סטייט, באתר וואלה!‏, 29 בדצמבר 2015
9. ↑  מערכת וואלה! ספורט‏, עומרי כספי נפצע ברגלו באימון, צפוי להיעדר בין שבוע לשבועיים, באתר וואלה!‏, 18 בינואר 2017
10. ↑  דמרכוס קאזינס ועומרי כספי עוברים בטרייד מסקרמנטו לניו אורלינס, באתר וואלה!‏, 20 בפברואר 2017
11. ↑  מערכת וואלה! ספורט‏, חוסר מזל לכספי: קלע 12 בבכורה בניו אורלינס, אך שבר את הבוהן, באתר וואלה!‏, 24 בפברואר 2017
12. ↑  מערכת וואלה! ספורט‏, דיווח בארה"ב: עומרי כספי שוחרר מניו אורלינס, באתר וואלה!‏, 25 בפברואר 2017
13. ↑  Warriors Sign Free Agent Forward Omri Casspi, *nbc.com*, ‏13 ביולי 2017 (באנגלית)
14. 1 2  Omri Casspi received his championship ring on Monday, Golden State of Mind, ‏6 בנובמבר 2018 (באנגלית)
15. ↑  עומרי כספי קיבל את טבעת האליפות מגולדן סטייט, באתר ynet, 6 בנובמבר 2018
16. ↑  ליאן וילדאו, עומרי כספי הודיע על פרישה ממשחק: "הגעתי לפסגות הכי גבוהות", באתר כאן – תאגיד השידור הישראלי, 17 ביולי 2021
17. ↑  אור שקדי‏, עומרי כספי מונה לקפטן נבחרת ישראל: "חלמתי על זה מגיל צעיר", באתר וואלה!‏, 07 באוגוסט 2015
18. ↑  אורן אהרוני, טקס ספורטאי השנה 2015: כל הנבחרים, באתר ynet, 29 בדצמבר 2015
19. ↑  יניב טוכמן‏, לפני הפרידה: גולדן סטייט סירבה לשחרר את עומרי כספי להדליק משואה, באתר וואלה!‏, 9 באפריל 2018
20. ↑  כתב "ישראל היום", הכי גדולים שיש, באתר ישראל היום, 24 דצמבר 2018
21. ↑  אפרת עמורבן, שחקן נשמה, **ידיעות אחרונות, גיליון 25151**, 19.7.2021, עמ' 18
22. ↑  ישי רז‏, סקרמנטו בחרה את כספי במקום ה-23 בדראפט, באתר וואלה!‏, 26 ביוני 2009
23. ↑  עומרי כספי, סטטיסטיקה בקריירה(הקישור אינו פעיל, 15.8.2021), אתר ספסל
24. ↑  NBA.com Omri Casspi Career Stats Page(הקישור אינו פעיל, 8.04.2018)
25. ↑  ערוץ היוטיוב הרשמי של הפודקאסט של עומרי כספי
26. ↑  אינסטגרם הרשמי של עומרי כספי - הזכייה בפודקאסט השנה מטעם ישראל בידור
27. ↑  הזוכים בתחרות פודקאסט השנה לשנת 2021 אתר גיקטיים
28. ↑  דיגיטל 14, הראיון המפתיע של עמרי כספי: "לפעמים אני יותר ימני מבן גביר", באתר עכשיו 14, 22 במאי 2022
29. ↑  נדב צנציפר, אתה ימני יותר מבן גביר? "בחלק מהדברים, כן", באתר ynet, 20 במאי 2022
30. ↑  יהונתן גוטליב, עומרי כספי: "מאוד אוהב את אנשי חב"ד", באתר ערוץ 7, 22 במאי 2022
31. ↑  בליווי נתניהו: אילון מאסק בביקור בעוטף עזה, באתר ‏מאקו‏, 27 בנובמבר 2023
32. ↑  לאחר עשור: לינוי אשרם תחליף את עומרי כספי כפרזנטורית הראשית של "תלמה", באתר ישראל היום, ‏1 ביוני 2021
33. ↑  מה עשה דני אבדיה בארץ לאחר הנחיתה?, באתר ישראל היום, ‏14 ביולי 2021
34. ↑  אתר למנויים בלבד סמדר שיר ויעל שחרור, "אף פעם בחיים שלי לא התאהבתי ככה", באתר "ידיעות אחרונות", 14 ביוני 2016

| השחקן השישי בליגת העל בכדורסל |
| --- |
| 

|  |
| --- |
| 2004: חג'ג' • 2005: ברנר • 2006: לא נבחר • 2007: לא נבחר • 2008: כספי • 2009: ג'פרסון • 2010: ג'טר • 2011: נעימי • 2012: טיוס • 2013: אורלנד • 2014: בלו • 2015: גפני • 2016: טימור • 2017: סיגרס • 2018: בנקס • 2019: בריימו • 2020: בריימו • 2021: פניני • 2022: אדמס • 2023: טימור |

 |

| **‏‏נבחרת ישראל‏ - אליפות אירופה בכדורסל 2013 (מקום 21-24)** |
| --- |
| 1 לימונד • 
2 ניסים • 
3 חנוכי • 
4 טיוס • 
5 אליהו • 
6 כספי • 
7 פניני • 
‏8‏ ‏אוחיון‏‏
 •‏
9 הלפרין •
10 קוז'יקרו •
11 גרין •
12 כדיר •
**מאמן:** שיבק
 | ישראלישראל |

| **‏‏נבחרת ישראל‏ - אליפות אירופה בכדורסל 2015 (מקום עשירי)** |
| --- |
| 1 יבזורי • 
2 דאוסון • 
3 מקל • 
4 אליהו • 
5 כספי • 
6 לימונד • 
7 כדיר • 
‏8‏ ‏אוחיון‏‏
 •‏
9 גרין •
10 פישר •
11 רות'בארט •
12 טימור •
**מאמן:** אדלשטיין
 | ישראלישראל |

| **‏‏נבחרת ישראל‏ - אליפות אירופה בכדורסל 2017 (מקום 21)** |
| --- |
| 1 האוול • 
2 הלפרין • 
3 כדיר • 
4 אליהו • 
5 כספי • 
6 דאוסון • 
7 מקל • 
‏8‏ ‏אוחיון‏‏
 •‏
9 בלייזר •
10 פניני •
11 זלמנסון •
12 טימור •
**מאמן:** אדלשטיין
 | ישראלישראל |